Document ID: 32013R0195

KOMISSION ASETUS (EU) N:o 195/2013,
annettu 7 päivänä maaliskuuta 2013,
Euroopan parlamentin ja neuvoston direktiivin 2007/46/EY ja komission asetuksen (EY) N:o 692/2008 muuttamisesta siltä osin kuin kyse on kevyiden henkilö- ja hyötyajoneuvojen hiilidioksidipäästöjä vähentävistä innovatiivisista teknologioista
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta 20 päivänä kesäkuuta 2007 annetun Euroopan parlamentin ja neuvoston asetuksen (EY) N:o 715/2007 (1) ja erityisesti sen 4 artiklan 4 kohdan, 5 artiklan 3 kohdan ja 8 artiklan,
ottaa huomioon puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle 5 päivänä syyskuuta 2007 annetun Euroopan parlamentin ja neuvoston direktiivin 2007/46/EY (2) (Puitedirektiivi) ja erityisesti sen 39 artiklan 2 kohdan,
sekä katsoo seuraavaa:
(1)
Komissio muutti asetuksella (EU) N:o 171/2013 (3) direktiiviä 2007/46/EY ja moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta annetun Euroopan parlamentin ja neuvoston asetuksen (EY) N:o 715/2007 täytäntöönpanosta ja muuttamisesta 18 päivänä heinäkuuta 2008 annettua komission asetusta (EY) N:o 692/2008 (4) siltä osin kuin kyse on kevyiden henkilö- ja hyötyajoneuvojen hiilidioksidipäästöjä vähentävistä innovatiivisista teknologioista. Kyseisellä asetuksella muutettiin tyyppihyväksyntämenettelyssä käytettävien asiaan liittyvien asiakirjojen malleja. Tämän vuoksi on tarpeen antaa jäsenvaltioille riittävästi aikaa mukauttaa vastaavat lomakkeet. Oikeusvarmuuden ja selkeyden vuoksi on aiheellista korvata asetus (EU) N:o 171/2013.
(2)
Asetuksessa (EY) N:o 715/2007 vahvistetaan yhteiset tekniset vaatimukset, jotka koskevat moottoriajoneuvojen ja niiden varaosien tyyppihyväksyntää niiden päästöjen osalta, ja annetaan säännöt, jotka koskevat käytönaikaista vaatimustenmukaisuutta, pilaantumista rajoittavien laitteiden kestävyyttä, ajoneuvon sisäisiä valvontajärjestelmiä (OBD-järjestelmiä), polttoaineen kulutuksen mittaamista ja ajoneuvon korjaamiseen ja huoltamiseen tarvittavien tietojen saantia.
(3)
Asetuksessa (EY) N:o 692/2008 annetaan hallinnolliset säännökset, jotka koskevat ajoneuvojen vaatimustenmukaisuuden tarkastamista hiilidioksidipäästöjen osalta, sekä asetetaan kyseisten ajoneuvojen hiilidioksidipäästöjen ja polttoaineenkulutuksen mittaamista koskevat vaatimukset.
(4)
Euroopan parlamentin ja neuvoston asetuksessa (EY) N:o 443/2009 (5) asetetaan päästönormit uusille henkilöautoille osana unionin kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi, ja komission täytäntöönpanoasetuksessa (EU) N:o 725/2011 (6) säädetään tällaisten uusien henkilöautojen hiilidioksidipäästöjä vähentävien innovatiivisten teknologioiden hyväksymis- ja sertifiointimenettelystä.
(5)
Jotta voidaan ottaa huomioon innovatiivisten teknologioiden avulla saavutetut hiilidioksidisäästöt laskettaessa kunkin valmistajan hiilidioksidipäästötavoitteet asetuksen (EY) N:o 443/2009 12 artiklan 1 kohdan mukaisesti sekä varmistaa yksittäisiä ajoneuvoja koskevien säästöjen tehokas seuranta, ekoinnovaatioilla varustetut ajoneuvot olisi sertifioitava osana ajoneuvon tyyppihyväksyntää ja kokonaissäästöt olisi kirjattava ajoneuvon vaatimustenmukaisuustodistukseen.
(6)
Tämän vuoksi tarkastusviranomaisille olisi annettava tarvittavat tiedot ekoinnovaatioilla varustettujen ajoneuvojen sertifioimiseksi ja ekoinnovaatioiden tuottamien hiilidioksidisäästöjen sisällyttämiseksi osaksi ajoneuvon tyyppiä, varianttia tai versiota kuvaavia tietoja.
(7)
Sen vuoksi on tarpeen muuttaa tyyppihyväksyntämenettelyssä käytettävien asiaan liittyvien asiakirjojen malleja.
(8)
Asetuksessa (EY) N:o 715/2007 ja moottoriajoneuvojen ja moottorien tyyppihyväksynnästä raskaiden hyötyajoneuvojen päästöjen osalta (Euro VI) ja ajoneuvojen korjaamiseen ja huoltamiseen tarvittavien tietojen saatavuudesta ja asetuksen (EY) N:o 715/2007 ja direktiivin 2007/46/EY muuttamisesta sekä direktiivien 80/1269/ETY, 2005/55/EY ja 2005/78/EY kumoamisesta 18 päivänä kesäkuuta 2009 annetussa Euroopan parlamentin ja neuvoston asetuksessa (EY) N:o 595/2009 (7) otetaan käyttöön uudet vaatimukset, jotka koskevat tietojen antamista epäpuhtauspäästöjä koskevasta testauksesta. Tarvittavat tiedot olisi sen vuoksi sisällytettävä direktiivillä 2007/46/EY perustettuun järjestelmään.
(9)
Sen vuoksi direktiiviä 2007/46/EY ja asetusta (EY) N:o 692/2008 olisi muutettava.
(10)
Tässä asetuksessa säädetyt toimenpiteet ovat moottoriajoneuvoja käsittelevän teknisen komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
1. Muutetaan direktiivin 2007/46/EY liitteet I ja IX tämän asetuksen liitteen I mukaisesti.
2. Korvataan direktiivin 2007/46/EY liite VIII tämän asetuksen liitteessä II olevalla tekstillä.
2 artikla
Muutetaan asetuksen (EY) N:o 692/2008 liitteet I ja XII tämän asetuksen liitteen III mukaisesti.
3 artikla
Kumotaan asetus (EU) N:o 171/2013.
4 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä heinäkuuta 2013.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä maaliskuuta 2013.

Labels: 12
7
8
20